Artbox ตลาดนัดแบบใหม่ เขาทำกันยังไง
เมื่อการเดินเล่นห้างกลายเป็นเรื่องเดิม ๆ ตลาดนัดตอนเย็น จึงได้กลายเป็นที่เที่ยวใหม่ของวัยรุ่น แล้วถ้าถามว่า ตอนนี้ตลาดนัดไหนเด็ดสุด? Artbox อาจจะเป็นชื่อแรกที่ถูกพูดออกมา
3 ม.ค. 2561

Artbox ตลาดนัดแบบใหม่ เขาทำกันยังไง / โดย ลงทุนแมน
เมื่อการเดินเล่นห้างกลายเป็นเรื่องเดิมๆ
ตลาดนัดตอนเย็น จึงได้กลายเป็นที่เที่ยวใหม่ของวัยรุ่น
แล้วถ้าถามว่า ตอนนี้ตลาดนัดไหนเด็ดสุด?
Artbox อาจจะเป็นชื่อแรกที่ถูกพูดออกมา
สิ่งที่ทำให้ตลาดนัด Artbox มีความโดดเด่นกว่าตลาดอื่น ก็ไม่ใช่อะไร
นั่นก็คือ แนวคิดหลักที่แตกต่างของ Exhibition Market
ซึ่งเป็นการรวมระหว่าง การแสดงผลงาน และ ตลาดนัด เข้าไว้ด้วยกัน จนทำให้รู้สึกว่าเป็นตลาดนัดที่ใส่ท้อปปิ้งความคิดสร้างสรรค์ลงไป
เดิมทีจุดเริ่มต้นก็มีเพียงความต้องการในการสร้างพื้นที่แสดงความคิดสร้างสรรค์ตามไลฟ์สไตล์ของคนรุ่นใหม่ ซึ่งมี พนารัตน์ หมื่นน้อย และ นันทภพ รุ่งวัฒนะกิจ เป็นตัวตั้งตัวตีหลักในการเริ่มต้น
ตลาดนัดนี้ถูกจัดขึ้นครั้งแรกเมื่อกลางปี 2558 เป็นการนำตู้คอนเทนเนอร์จำนวนมากมาวางเรียงกันบริเวณพื้นที่โล่งที่ไม่รู้ว่าจะเอาไปทำอะไรได้ข้างสถานีแอร์พอร์ต เรลลิงค์ มักกะสัน เพื่อเป็นที่ขายของของร้านค้าที่มาเปิด และภายในงานก็มีการจัดพื้นที่ให้กับร้านอาหาร ร้านเสื้อผ้า และพื้นที่ในการทำกิจกรรมของสายอาร์ตรวมถึงคอนเสิร์ตเล็กๆ
โดยทั้งหมดที่อยู่ภายใน Artbox จะต้องอยู่ภายใต้แนวคิดหลักและคอนเซ็ปงานที่มีการเปลี่ยนใหม่ทุกครั้งที่จัดเพื่อให้โดนใจกลุ่มวัยรุ่นที่ต้องการแชร์ไลฟ์สไตล์ของตัวเองผ่าน Facebook และ Instagram
อย่างที่เห็นว่าสิ่งที่ทำให้ตลาดนัดแห่งนี้มีวัยรุ่นเดินวันนึงไม่ต่ำกว่าหลักหมื่นคนต่อวันคือ ไลฟ์สไตล์
ถ้าหากพูดให้เห็นภาพ คือ
ตลาดนัด มี น้ำลิ้นจี่
แต่ Artbox มี น้ำลิ้นจี่สีรุ้งเติมกี่ครั้งก็ได้
ตลาดนัด มี ขนมปังปิ้ง
แต่ Artbox มี ขนมปังปิ้งไส้ชีสยืด
ตลาดนัด มี ทาโกะยากิ
แต่ Artbox มี ทาโกะยากิกับหมึกยักษ์ที่ล้นออกมาจากลูก
ตลาดนัด มี เสื้อยืดสกรีนลาย
แต่ Artbox มี เสื้อฮาวายสไตล์วินเทจ
แน่นอนว่าวัยรุ่นตอนนี้กำลังต้องการสิ่งที่ตอบสนองความต้องการได้แบบ Artbox ขอเพียงแค่มีความแปลกใหม่ก็เต็มใจจะแชร์สิ่งที่ตัวเองเจอ จึงทำให้ตลาดนัดนี้ใช้แค่การโปรโมทส่วนใหญ่ผ่านช่องทางออนไลน์และให้คนที่มาเดินงานเป็นคนช่วยโฆษณาอีกแรง
ลองมาดูรายได้ของผู้จัดงาน Artbox กัน
ปี 2558 มีรายได้ 15.1 ล้านบาท
ปี 2559 มีรายได้ 14.5 ล้านบาท
จากที่ดูตัวเลขของรายได้ถือว่าอยู่ในขั้นที่น่าสนใจสำหรับธุรกิจตลาดนัดที่ไม่ได้เปิดทุกวัน
ปกติแล้วนักท่องเที่ยวต่างชาติที่มาเดิน Artbox มีไม่น้อยเลย ทำให้มีการตัดสินใจไปจัดงานในต่างประเทศ โดยเพิ่งได้มีการจัดงานที่สิงคโปร์เป็นประเทศแรก และมีอีกหลายประเทศต่อคิวอยู่ในปี 2561
ซึ่งน่าจะเป็นแผนของ Artbox ที่มองเส้นทางเดินของธุรกิจนี้ว่า ยังไปได้อีกไกล
แต่คงไม่มีใครกล้าฟันธงว่าการดำเนินธุรกิจแล้วใส่ความสร้างสรรค์แบบที่ตลาดนัดนี้ทำ จะได้กำไรหรือขาดทุน มากน้อยแค่ไหน
แต่เรื่องนี้เป็นการพิสูจน์ว่า ตลาดนัดแบบดั้งเดิมก็สามารถพลิกมุมให้เป็นแบบใหม่ได้
ไม่ว่าจะทำอยู่ในธุรกิจด้านไหนก็ตาม ถ้าเราหาจุดที่ต่อยอดจากของเดิมเจอ แม้จะเปลี่ยนไปเพียงเล็กน้อย แต่ผลตอบรับที่ได้อาจจะเปลี่ยนไปมากเหมือน Artbox ก็เป็นได้..
----------------------
ถ้าชอบเรื่องราวแบบนี้ อ่านบทความของลงทุนแมนแบบรวมเล่มได้ในหนังสือ ลงทุนแมน 1.0 หาซื้อได้ที่ ร้านหนังสือชั้นนำได้แล้ววันนี้
สั่งซื้อออนไลน์ได้ที่เว็บไซต์ SE-ED 
หรือ ที่เว็บไซต์ shoptAt24 ส่งฟรีที่ร้าน 7-11 ทุกสาขา 
----------------------